Preşedintele Klaus Iohannis va cere, miercuri, în întâlnirea pe care o va avea la Strasbourg cu preşedintele CEDO, un punct de vedere pe tema graţierii şi a modificărilor pe care Guvernul intenţionează să le aducă legislaţiei penale, potrivit unor surse oficiale, citate de News.ro.

Iohannis va avea miercuri, la Strasbourg, o întâlnire cu preşedintele Curţii Europene pentru Drepturile Omului. În cadrul acestei întâlniri, şeful statului va cere un "punct de vedere clar" cu privire la OUG-urile pe tema graţierii şi modificării legislaţiei penale, în condiţiile în care majoritatea parlamentară invocă decizii ale CEDO pentru a promova aceste acte.

Potrivit surselor citate, preşedintele va dori să obţină, prin consilierii săi, şi informaţii de la CEDO cu privire la decizia pilot de sancţionare a României în cazul condiţiilor din penitenciare.